Yhteisöjen tuomioistuimen tuomio (kolmas jaosto) 12 päivänä kesäkuuta 2003. - Euroopan yhteisöjen komissio vastaan Espanjan kuningaskunta. - Jäsenyysvelvoitteiden noudattamatta jättäminen - Direktiivi 75/442/ETY - Ympäristö - Jätehuolto. - Asia C-446/01.



Oikeustapauskokoelma 2003 sivu I-06053



Asianosaiset

Tuomion perustelut

Päätökset oikeudenkäyntikuluista

Päätöksen päätösosa



Avainsanat

Jäsenyysvelvoitteiden noudattamatta jättämistä koskeva kanne - Yhteisöjen tuomioistuimen arviointi siitä, onko kanne perusteltu - Huomioon otettava tilanne - Tilanne perustellussa lausunnossa asetetun määräajan päättyessä

(EY 226 artikla)

Asianosaiset

Asiassa C-446/01,

Euroopan yhteisöjen komissio, asiamiehenään G. Valero Jordana, prosessiosoite Luxemburgissa,

kantajana,

vastaan

Espanjan kuningaskunta, asiamiehenään L. Fraguas Gadea, prosessiosoite Luxemburgissa,

vastaajana,

jossa kantaja vaatii yhteisöjen tuomioistuinta toteamaan, että Espanjan kuningaskunta ei ole noudattanut jätteistä 15 päivänä heinäkuuta 1975 annetun direktiivin 75/442/ETY (EYVL L 194, s. 39) mukaisia velvoitteitaan, sellaisena kuin tämä direktiivi on muutettuna 18.3.1991 annetulla direktiivillä 91/156/ETY (EYVL L 78, s. 32), koska se ei ole toteuttanut tiettyjen jätteidenkäsittelypaikkojen osalta kyseisen direktiivin 4, 9 ja osin 13 artiklan soveltamisen takaamiseksi välttämättömiä toimenpiteitä,

YHTEISÖJEN TUOMIOISTUIN (kolmas jaosto),

toimien kokoonpanossa: jaoston puheenjohtaja J.-P. Puissochet sekä tuomarit C. Gulmann ja J. N. Cunha Rodrigues (esittelevä tuomari),

julkisasiamies: L. A. Geelhoed,

kirjaaja: R. Grass,

ottaen huomioon suullista käsittelyä varten laaditun kertomuksen,

kuultuaan julkisasiamiestä ja ottaen huomioon päätöksen ratkaista asia ilman ratkaisuehdotusta,

on antanut seuraavan

tuomion

Tuomion perustelut

1 Euroopan yhteisöjen komissio on nostanut EY 226 artiklan nojalla kanteen, joka on saapunut yhteisöjen tuomioistuimeen 20.11.2001 ja jossa yhteisöjen tuomioistuinta vaaditaan toteamaan, että Espanjan kuningaskunta ei ole noudattanut jätteistä 15 päivänä heinäkuuta 1975 annetun direktiivin 75/442/ETY (EYVL L 194, s. 39) mukaisia velvoitteitaan, sellaisena kuin tämä direktiivi on muutettuna 18.3.1991 annetulla direktiivillä 91/156/ETY (EYVL L 78, s. 32; jäljempänä direktiivi 75/442/ETY), koska se ei ole toteuttanut tiettyjen jätteidenkäsittelypaikkojen osalta kyseisen direktiivin 4, 9 ja osin 13 artiklan soveltamisen takaamiseksi välttämättömiä toimenpiteitä.

Asiaa koskevat oikeussäännöt

2 Direktiivin 75/442/ETY 4 artiklassa säädetään seuraavaa:

"Jäsenvaltioiden on toteutettava tarvittavat toimenpiteet sen varmistamiseksi, että jätteet hyödynnetään tai niistä huolehditaan vaarantamatta ihmisten terveyttä ja käyttämättä menettelyjä tai menetelmiä, joista voi aiheutua vahinkoa ympäristölle ja erityisesti, että:

- ei vaaranneta vesiä, ilmaa, maaperää ja kasveja sekä eläimiä;

- ei tuoteta melu- tai hajuhaittoja;

- ei vahingoiteta haitallisesti maaseutua tai erityisalueita.

Jäsenvaltioiden on myös toteutettava tarvittavat toimenpiteet jätteiden hylkäämisen, upottamisen tai valvomattoman huolehtimisen estämiseksi."

3 Direktiivin 75/442/ETY 9 artiklan 1 kohdassa säädetään, että muun muassa 4 artiklan soveltamiseksi on kaikkien laitosten tai yritysten, jotka suorittavat jätteistähuolehtimistoimia, saatava siihen lupa direktiivin säännösten täytäntöönpanoon toimivaltaiselta viranomaiselta. Tällaisessa luvassa on erityisesti mainittava:

- jätteiden lajit ja määrät

- tekniset vaatimukset

- toteutettavat turvatoimet

- paikka, jossa jätteestä huolehditaan

- käsittelymenetelmä.

4 Direktiivin 75/442/ETY 13 artiklassa säädetään seuraavaa:

"Toimivaltaisten viranomaisten on tehtävä määräajoin asianmukaiset tarkastukset laitoksissa tai yrityksissä, jotka suorittavat 9-12 artiklassa tarkoitettuja toimia [eli jätteistähuolehtimistoimia]."

Oikeudenkäyntiä edeltänyt menettely

5 Saatuaan useita kanteluita valvomattomista jätteidenkäsittelypaikoista, jotka sijaitsevat Torreblancassa (Malaga), San Lorenzo de Tormesissa (Avila), Santalla del Bierzossa (Leon), Sa Rocassa (Ibiza) ja Campellossa (Alicante), komissio kehotti Espanjan viranomaisia esittämään huomautuksensa näistä kanteluista ja direktiivin 75/442/ETY noudattamiseksi toteutetuista toimenpiteistä.

6 Koska komissio ei ollut tyytyväinen saamaansa vastaukseen, se lähetti Espanjan kuningaskunnalle direktiivin 75/442/ETY virheellisestä soveltamisesta kaksi virallista huomatusta, joista 17.12.1998 päivätty koski Torreblancan ja San Lorenzo de Tormesin jätteidenkäsittelypaikkoja ja 30.4.1999 päivätty Santalla del Bierzon, Sa Rocan ja Campellon jätteidenkäsittelypaikkoja. Espanjan viranomaiset vastasivat niihin 12.3. ja 5.7.1999 päivätyillä kirjeillään.

7 Koska komissio katsoi asiakirja-aineistosta ilmenevän, että direktiiviä 75/442/ETY rikotaan, se antoi 28.2.2000 perustellun lausunnon, jossa se kehotti Espanjan kuningaskuntaa toteuttamaan tämän lausunnon noudattamisen edellyttämät toimenpiteet kahden kuukauden kuluessa sen tiedoksisaannista.

8 Espanjan kuningaskunta vastasi perusteltuun lausuntoon 24.5.2000 päivätyllä kirjeellään, jossa se ilmoitti komissiolle seuraavista toimenpiteistä:

- Torreblancan jätteidenkäsittelypaikka: sulkemistyöt oli saatettu loppuun, mutta tuomioistuimen päätökseen perustuvan siirtolaitoksessa suoritettavien töiden keskeyttämisen vuoksi kyseessä oleva kunta käyttää väliaikaisesti suljetun paikan osaa kiinteiden kaupunkijätteiden siirtämiseksi

- San Lorenzo de Tormesin jätteidenkäsittelypaikka: 18.1.2000 allekirjoitettiin sopimuspöytäkirja yhteistyöstä kaupunkijätteiden maakuntakohtaisen käsittelyjärjestelmän käyttöönottamiseksi Avilan maakunnassa ja 10.4.2000 hyväksyttiin tämän maakunnan pohjoisosaa koskeva sopimus kaupunkijätteiden käsittelykeskuksen kanssa

- Santalla del Bierzon jätteidenkäsittelypaikka: joulukuussa 1999 järjestetyn Leonin maakunnan kaupunkijätteiden käsittelyjärjestelmän luomista koskevan tarjouskilpailun takia voitiin sulkea olemassa olevia jätteidenkäsittelypaikkoja, kuten Santalla del Bierzon jätteidenkäsittelypaikka

- Sa Rocan jätteidenkäsittelypaikka: on olemassa hanke tämän jätteidenkäsittelypaikan saattamiseksi yhteensoveltuvaksi direktiivin 75/442/ETY kanssa

- Campellon jätteidenkäsittelypaikka: 23.3.2000 ryhdyttiin toimenpiteisiin tätä laitonta jätteidenkäsittelypaikkaa käyttävää yritystä vastaan, ja sulkemistyöt oli tarkoitus aloittaa lokakuun 2000 alussa, jos kyseinen yritys suorittaisi ne itse, taikka joulukuun 2000 lopussa, jos hallintoviranomaisten olisi toteutettava ne.

9 Koska komissio katsoi, että Espanjan kuningaskunta ei ollut toteuttanut toimenpiteitä, joilla olisi voitu lopettaa direktiivin rikkominen, komissio päätti nostaa nyt esillä olevan kanteen.

Jäsenyysvelvoitteiden noudattamatta jättäminen

10 Komissio väittää aluksi, että kyseessä olevat viisi jätteidenkäsittelypaikkaa ovat lainvastaisia, koska niillä ei ollut lupia, jotka olisivat täyttäneet direktiivin 75/442/ETY 9 artiklassa mainitut edellytykset.

11 Tämän jälkeen komissio väittää, että nämä jätteidenkäsittelypaikat eivät täytä direktiivin 75/442/ETY 4 artiklan mukaisia vaatimuksia, koska kaupunkijätteet oli sijoitettu niihin ilman, että niitä olisi käsitelty niin, että niillä ei vaaranneta ihmisten terveyttä eikä aiheuteta vahinkoa ympäristölle. Yhdessäkään näissä jätteidenkäsittelypaikoista ei ole maaperän kosteussulkujärjestelmiä eikä valumavesien talteenottojärjestelmiä, mikä aiheuttaa maaperän ja mahdollisten pinta- tai pohjavesien saastumisen.

12 Direktiivin 75/442/ETY 13 artiklan rikkomista koskevasta väitteestä komissio toteaa, että se liittyy yksinomaan Torreblancan ja San Lorenzo de Tormesin jätteidenkäsittelypaikkoihin. Espanjan viranomaiset eivät suorita niissä määräajoin asianmukaisia tarkastuksia, koska ne eivät ole toimittaneet yhtään tarkastusraporttia, joiden avulla on tarkoitus varmistaa direktiivin 75/442/ETY noudattaminen.

13 Espanjan hallitus tyytyy väittämään, että kanteen kohteena olevien jätteidenkäsittelypaikkojen sulkeminen on käytännössä suoritettu Sa Rocan jätteidenkäsittelypaikkaa lukuun ottamatta. Koska näiden jätteidenkäsittelypaikkojen sulkemisesta on päätetty, lupamenettely ei enää ole tarpeen eikä komissio voi näin ollen väittää, että direktiivin 75/442/ETY 9 artiklaa on rikottu. Lisäksi heti, kun Sa Rocan jätteidenkäsittelypaikan kunnostustyöt on suoritettu loppuun, tätä koskeva uusi lupa hankitaan direktiivin täytäntöönpanemiseksi annetun kansallisen lainsäädännön mukaisesti.

14 Muiden väitteiden osalta Espanjan kuningaskunta toteaa toisaalta, että komissio ei voi väittää, että jätteitä ei ole käsitelty direktiivin 75/442/ETY 4 artiklan mukaisesti, koska tämä toiminta on lopetettu jätteidenkäsittelypaikkojen sulkemisen seurauksena, ja toisaalta, että komissio ei voi väittää, että tämän direktiivin 13 artiklassa säädetty tarkastusvelvollisuus on laiminlyöty jo suljetun San Lorenzo de Tormesin jätteidenkäsittelypaikan osalta. Torreblancan jätteidenkäsittelypaikan osalta se toteaa, että poikkeuksellisen ja tilapäisen seikan vuoksi kunta käyttää väliaikaisesti osaa suljetusta paikasta ja että toimivaltainen viranomainen suorittaa siellä tarkastukset.

15 Tältä osin on muistettava, että vakiintuneen oikeuskäytännön mukaan arvioitaessa sitä, onko jäsenvaltio jättänyt noudattamatta jäsenyysvelvoitteitaan, on otettava huomioon jäsenvaltion tilanne sellaisena kuin se oli perustellussa lausunnossa asetetun määräajan päättyessä (ks. mm. asia C-47/01, komissio v. Espanja, tuomio 3.10.2002, Kok. 2002, s. I-8231, 15 kohta ja asia C-143/02, komissio v. Italia, tuomio 20.3.2003, Kok. 2003, 11 kohta, ei vielä julkaistu oikeustapauskokoelmassa).

16 Espanjan kuningaskunta myöntää kuitenkin väitteillään sen, että perustellussa lausunnossa asetetun määräajan päätyttyä kyseessä olevia jätteidenkäsittelypaikkoja yhä käytettiin direktiivin 75/442/ETY säännösten vastaisesti. Näin ollen komission nostamaa kannetta on pidettävä perusteltuna.

17 Näin ollen on todettava, että Espanjan kuningaskunta ei ole noudattanut direktiivin 75/442/ETY mukaisia velvoitteitaan, koska se ei ole toteuttanut Torreblancan, San Lorenzo de Tormesin, Santalla del Bierzon, Sa Rocan ja Campellon jätteidenkäsittelypaikkojen osalta kyseisen direktiivin 4 ja 9 artiklan ja kahden ensin mainitun jätteidenkäsittelypaikan osalta kyseisen direktiivin 13 artiklan soveltamisen takaamiseksi välttämättömiä toimenpiteitä.

Päätökset oikeudenkäyntikuluista

Oikeudenkäyntikulut

18 Yhteisöjen tuomioistuimen työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut. Koska komissio on vaatinut Espanjan kuningaskunnan velvoittamista korvaamaan oikeudenkäyntikulut ja koska tämä on hävinnyt asian, Espanjan kuningaskunta on velvoitettava korvaamaan oikeudenkäyntikulut.

Päätöksen päätösosa

Näillä perusteilla

YHTEISÖJEN TUOMIOISTUIN (kolmas jaosto)

on antanut seuraavan tuomiolauselman:

1) Espanjan kuningaskunta ei ole noudattanut jätteistä 15 päivänä heinäkuuta 1975 annetun direktiivin 75/442/ETY mukaisia velvoitteitaan, sellaisena kuin tämä direktiivi on muutettuna 18.3.1991 annetulla direktiivillä 91/156/ETY, koska se ei ole toteuttanut Torreblancan, San Lorenzo de Tormesin, Santalla del Bierzon, Sa Rocan ja Campellon (Espanja) jätteidenkäsittelypaikkojen osalta kyseisen direktiivin 4 ja 9 artiklan ja kahden ensin mainitun jätteidenkäsittelypaikan osalta kyseisen direktiivin 13 artiklan soveltamisen takaamiseksi välttämättömiä toimenpiteitä.

2) Espanjan kuningaskunta velvoitetaan korvaamaan oikeudenkäyntikulut.